Durga Sukta

Durga Sukta (IAST : Durgāsūkta) bermaksud puisi suci memuji Dewi Durga. Durga Sukta ialah sebuah sukta Veda yang ringkas tetapi terkenal dan popular. Terdapat hanya tujuh mantra dalam puisi suci ini. Walaupun tujuh mantra ini merupakan sebahagian daripada Mahanarayana Upanishad (2.1–7), ia juga terdapat dalam Rigveda, Taittiriya Samhita dan Taittiriya Brahmana.

Daripada tujuh mantra tersebut, hanya mantra kedua khusus kepada Dewi Durga. Mantra ketujuh pula merupakan doa kepada Dewa Indra, manakala lima yang lain ditujukan kepada Dewa Agni. Namun, tradisi menganggap kesemua mantra ini sebagai satu kesatuan dan menamainya sebagai Durga Sukta.Swami Harshananda, A Concise Encyclopaedia of Hinduism

Amalan bacaan Durga Sukta digalakkan khususnya untuk mengatasi kesukaran hidup. Dipercayai bahawa Dewi Durga (Ibu Ilahi) dan Dewa Agni (dewa api) melindungi kita daripada musuh dalaman dan luaran.

 Etimologi 
Sūkta (सूक्त).—pertuturan yang baik, percakapan yang tepat; अथवा सूक्तं खलु केनापि (athavā sūktaṃ khalu kenāpi).https://www.wisdomlib.org/definition/shukta 

Sukta berasal daripada gabungan kata Sanskrit su (baik) dan ukta (diucapkan). Dalam kesusasteraan Sanskrit, Sukta merujuk kepada salah satu daripada tiga gaya utama penulisan. Dalam kitab Veda, Sukta ialah rangkaian himpunan nyanyian pujian—karya puitis yang disusun mengikut pelbagai metrum. Sebahagiannya bersifat jelas dan mudah difahami, manakala yang lain lebih samar atau rumit, sehingga memerlukan tafsiran serta ulasan untuk menghuraikan maksudnya sepenuhnya.

 Rumusan 

 Semoga kita memerah air soma untuk dipersembahkan kepada Jatavedas, Agni yang serba mengetahui. Semoga Baginda memusnahkan musuh kita, membawa kita menyeberangi segala bahaya seperti kapal yang membawa penumpang menyeberangi laut, serta melindungi kita daripada segala keburukan.
 Aku berlindung kepada-Nya, Dewi Durga, yang bercahaya seperti api, memancarkan kekuatan melalui tapa, berasal daripada Paramatma (Tuhan Yang Maha Tinggi) dan disembah oleh para pemuja melalui pelbagai upacara untuk memperoleh hasilnya. Salam hormat kepada-Mu, yang mahir membawa kami menyeberangi lautan samsara.
 Wahai Agni, Engkau layak dipuji. Dengan cara yang membawa keberkatan, bawalah kami melepasi segala kesukaran menuju pantai seberang. Semoga tanah kelahiran dan kampung halaman kami makmur, tanah pertanian kami subur, dan anak cucu kami hidup dalam kebahagiaan.
 Wahai Agni, Engkau memusnahkan segala dosa kami dan membawa kami melepasi semua kesusahan. Engkau melindungi kami seperti orang yang membawa penumpang menyeberangi laut dengan kapal. Wahai Dewa Api, lindungilah tubuh kami dan jagalah keselamatannya seperti resi Atri yang sentiasa berdoa demi kebaikan semua.
 Kami memanggil Engkau dari tempat perhimpunan tertinggi, wahai Agni yang mengalahkan musuh dan menggempur lawan, yang bersifat garang. Semoga Engkau membawa kami melepasi segala kesukaran, keburukan, dan segala yang fana, serta melindungi kami.
 Engkau dipuji dalam setiap korban suci, menambah kebahagiaan kami. Engkau hadir di tempat korban sebagai pengorban purba dan moden. Wahai Agni, gembirakanlah kami yang merupakan sebahagian daripada-Mu, dan kurniakanlah keberuntungan dari segala arah.
 Wahai Indra, Engkau tidak terikat dengan dosa dan derita. Engkau memenuhi segala korban. Dengan harapan memperoleh keberuntungan—termasuk kekayaan ternakan dan kebahagiaan abadi—biarlah kami mengabdi kepada-Mu. Semoga para dewa yang bersemayam di alam tertinggi menggembirakan aku di bumi ini, sementara aku berbakti penuh kasih kepada Vishnu, dengan mengabulkan hajatku.

 Gayathri Mantra 
Dalam beberapa versi, turut disertakan Gayathri mantra kepada Dewi Durga seperti berikut:katyayanaya vidmahe | kanyakumari dhimahi | tanno durgih pracodayatMaksudnya: “Kami mengenal Katyayani (puteri resi Katyayana). Kami bermeditasi kepada Kanyakumari. Semoga Dia, Durga, mendorong pemahaman kami ke arah yang benar.”

Ulasan untuk Durga Sukta diberikan oleh Bhatta Bhaskara (kurun ke-12), Sayanacharya (kurun ke-14-15), dan Ranga Ramanuja Muni (kurun ke-16-17). 

 Pautan luar 

 Durga Suktam bacaan tradisional dengan lirik
 Durga Suktam, transliterasi Bahasa Inggeris

 Lihat juga 

 Devi Upanishad
 Devi Mahatyam
 Devi Sukta
 Devi Bhagavatam

 Rujukan 
Kategori:Teks Hindu
Kategori:Teks Sanskrit